CELEX: 62007TN0459
Language: lv
Date: 2007-12-17 00:00:00
Title: Lieta T-459/07: Prasība, kas celta 2007. gada 17. decembrī — Hangzhou Duralamp Electronics /Padome

23.2.2008   
            
            
               LV
            
            
               Eiropas Savienības Oficiālais Vēstnesis
            
            
               C 51/48
            
         Prasība, kas celta 2007. gada 17. decembrī — Hangzhou Duralamp Electronics/Padome
   (Lieta T-459/07)
   (2008/C 51/89)
   Tiesvedības valoda — angļu
   Lietas dalībnieki
   
      Prasītājs: Hangzhou Duralamp Electronics Co., Ltd, Hangzhou City (Ķīna) (pārstāvji — M. Gambardella un V. Villante, advokāti)
   
      Atbildētāja: Eiropas Savienības Padome
   Prasītāja prasījumi:
   
               —
            
            
               atcelt Padomes 2007. gada 15. oktobra Regulu (EK) Nr. 1205/2007, ar ko pēc termiņa beigu pārskatīšanas, kuru veica saskaņā ar Regulas (EK) Nr. 384/96 11. panta 2. punktu, nosaka antidempinga maksājumus par Ķīnas Tautas Republikas izcelsmes integrētu, elektronisku, kompaktu, luminiscējošu spuldžu (CFL-i) importu un attiecina tos uz šā paša ražojuma importu no Vjetnamas Sociālistiskās Republikas, Pakistānas Islāma Republikas un Filipīnu Republikas, kas ir publicēta 2007. gada 17. oktobra OV L 272/1, daļā, kas attiecas uz prasītāju;
            
         
               —
            
            
               piespriest Padomei atlīdzināt tiesāšanās izdevumus.
            
         Pamati un galvenie argumenti
   Prasītājs, Ķīnas uzņēmums, lūdz atcelt Padomes 2007. gada 15. oktobra Regulu (EK) Nr. 1205/2007 ar ko pēc termiņa beigu pārskatīšanas, kuru veica saskaņā ar Regulas (EK) Nr. 384/96 11. panta 2. punktu, nosaka antidempinga maksājumus par Ķīnas Tautas Republikas izcelsmes integrētu, elektronisku, kompaktu, luminiscējošu spuldžu (CFL-i) importu un attiecina tos uz šā paša ražojuma importu no Vjetnamas Sociālistiskās Republikas, Pakistānas Islāma Republikas un Filipīnu Republikas (1), daļā, kas attiecas uz prasītāju.
   Savas prasības pamatojumam prasītājs apgalvo, ka Padomes uzskats par to, ka visas CFL-i spuldzes ir vienāda prece, neskatoties uz to tādām atšķirībām kā kalpošanas ilgums, jauda vatos, apvalks, citi integrētie mehānismi, garums, diametrs, diagonāle vai galējais patērētājs, ir nepareizs.
   Turklāt prasītājs norāda, ka Padome pieļāva acīmredzamu kļūdu vērtējumā, aprēķinot dempinga robežas, pārdošanas par zemāku cenu robežas un zaudējuma sliekšņus. Pēc prasītāja domām metode, ar kuru tika attiecināti dati no Eirostata, apstrīdētajā regulā nav paskaidrota un Padomei izmeklēšanas lietas dalībniekiem bija jānodrošina nekonfidenciāls izmantotās metodes kopsavilkums un aprēķina piemēri.
   Turklāt prasītājs uzskata, ka tika pārkāptas viņa tiesības tikt uzklausītam saistībā ar analoģiskas valsts izvēli, jo prasītājam netika dota iespēja izmeklēšanas, kuras rezultātā tika pieņemta apstrīdētā regula, laikā izteikt savu viedokli par Meksikas aizvietošanu ar Koreju kā analoģisku valsti.
   Vēl jo vairāk, prasītājs uzskata, ka Padome pārkāpa Pamata Regulas (2) 7., 9. un 21. pantu, nosakot antidempinga maksājumus laikā, kad Kopienas interesēs nebija veikt intervenci.
   Visbeidzot, prasītājs uzskata, ka Padome pārkāpa Pamata Regulas 5. panta 4. punktu un pieļāva acīmredzamu kļūdu vērtējumā, nosakot antidempinga maksājumus neskatoties uz to, ka izmeklēšanas pamatā esošo sūdzību Kopienas ražošana neatbalstīja, jo Kopienas ražotāju daļa, kas bija pret šo sūdzību, bija vairāk kā 50 % no kopējā Kopienas līdzvērtīgas preces ražotāju skaita.
   
      (1)  OV 2007 L 272, 1. lpp.
   
   
      (2)  Padomes 1995. gada 22. decembra Regula (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV 1996 L 56, 1. lpp.).